**OBRAZLOŽENjE**

**I. USTAVNI OSNOV ZA DONOŠENjE ZAKONA**

Ustavni osnov za donošenje ovog zakona sadržan je u članu 97. stav 1. tačka 6) Ustava Republike Srbije („Službeni glasnik RS”, br. 98/06 i [115/21](javascript:void(0))), kojim je između ostalog, predviđeno da Republika Srbija uređuje i obezbeđuje, jedinstveno tržište, pravni položaj privrednih subjekata i sistem obavljanja pojedinih privrednih i drugih delatnosti.

**II. RAZLOZI ZA DONOŠENjE ZAKONA**

1. **Problemi koje zakon treba da reši**

U skladu sa Ugovorom o osnivanju Energetske zajednice (EZ) između Evropske zajednice i Republike Albanije, Republike Bugarske, Bosne i Hercegovine, Republike Hrvatske, Bivše Jugoslovenske Republike Makedonije, Crne Gore, Rumunije, Republike Srbije i Privremene Misije Ujedinjenih nacija na Kosovu u skladu sa rezolucijom 1244 Saveta bezbednosti UN („Službeni glasnik RS”, broj 62/06 - u daljem tekstu: Ugovor) koji je stupio na snagu 2006. godine, Republika Srbija je preuzela obaveze usklađivanja nacionalnog zakonodavstva u oblasti energetike sa pravnim tekovinama Evropske Unije.

Kako je glavni zadatak Ugovora stvaranje stabilnog pravnog, ekonomskog i energetskog okvira, Srbija će pristupanjem EU obezbediti sigurnost snabdevanja energijom, privući investicije u energetsku infrastrukturu, unaprediti zaštitu životne sredine i stvoriti jedinstven regulatorni prostor za razvoj tržišta električne energije i prirodnog gasa.

S tim ciljem su uspostavljena tri nivoa obaveza:

- implementacija relevantnih pravnih tekovina Evropske unije (acquis communautaire) u energetici, zaštiti životne sredine, korišćenju obnovljivih izvora energije i zaštiti konkurencije,

- uspostavljanje posebnog regulatornog okvira koji će omogućiti efikasno funkcionisanje tržišta unutar Energetske zajednice i povezivanje sa tržištem Evropske unije i

- stvaranje tržišta energije koja se prenosi mrežama bez unutrašnjih granica, unutar koga će biti razvijena koordinacija uzajamne pomoći u slučaju poremećaja u energetskim mrežama ili spoljnih poremećaja i mogućnost stvaranja zajedničke politike trgovine energijom sa učesnicima na tržištima van EU i Energetske zajednice.

Oblasti rada Energetske zajednice su: staranje o ostvarivanju ugovornih obaveza, električna energija, gas, investicije, sigurnost snabdevanja, obnovljivi izvori energije, energetska efikasnost, zaštita životne sredine, konkurencija, socijalna pitanja, nafta, kao i rešavanje sporova nastalih u vezi sa Ugovorom. Kroz rad u telima Energetske zajednice Srbija utiče na energetsku politiku regiona.

Uređivanje oblasti energetike je u okviru pregovaračkog Poglavlja 15.

Poglavlje 15 „Energetika” obuhvata sledeće oblasti: Opšte (a); Ugljovodonici (b); Unutrašnje energetsko tržište (c); Sigurnost snabdevanja (d); Obnovljivi izvori energije (e); Energetska efikasnost (f); Međunarodni sporazumi (g); Nuklearna energija (h); Euratom: Zajednica, Ugovor, Direktiva Saveta 2009/71/Euratom od 25. juna 2009.  godine o nuklearnoj sigurnosti nuklearnih postrojenja i pristupanje međunarodnim konvencijama (i); Zaštita od zračenja (j); Radioaktivni otpad i upravljanje istrošenim gorivom (k); Primena garantija (l); Snabdevanje gorivom (m).

S tim u vezi u 2014. godini usvojen je Zakon o energetici („Službeni glasnik RS”, broj 145/14) kojim je nastavljen proces reformi energetskog sektora sa ciljem obezbeđenja uslova za razvoj i efikasniji rad svih subjekata koji obavljaju energetske delatnosti prema tržišnim principima poslovanja, kao i usaglašavanje ovog zakona sa propisima Evropske unije.

Tim zakonom u najvećoj meri transponovane su odredbe iz Trećeg energetskog paketa propisa Evropske unije i to: Direktiva 2009/72 iz jula 2009. godine koja se odnosi na zajednička pravila za unutrašnje tržište električne energije kojom je stavljena van snage direktiva 2003/54; Uredba 714/2009/ES o uslovima za pristup mreži za prekogranične razmene električne energije kojom se stavlja van snaga Uredba 1228/2003/ES; Uredba 715/2009 o uslovima za pristup transportnim mrežama prirodnog gasa, na osnovu koje prestaje da važi Uredba 1775/2005; Direktiva 2009/73/EZ o zajedničkim pravilima za unutrašnje tržište prirodnog gasa, kojom se ukida Uputstvo 2003/55/EZ; Uredba o merama zaštite sigurnosti snabdevanja gasom, na osnovu koje prestaje da važi Uputstvo 2004/67/EZ; Direktiva 2009/28/EK o promovisanju upotrebe energije iz obnovljivih izvora i izmeni i dopuni i potom poništenju Direktive 2001/77/EC i 2003/30/ES.

Zakonom o izmenama i dopunama Zakona o energetici iz 2021. godine („Službeni glasnik RS”, broj 40/21) nastavljeno je sa prenošenjem propisa EU: Uredbe EU 1227/2011 o celovitosti i transparentnosti veleprodajnog tržišta energije; Uredbe EU 347/2013 o smernicama za transevropsku energetsku infrastrukturu i dat je osnov za donošenje podzakonskih akata za Uredbu Komisije (EU) 2016/631 o uspostavljanju mrežnih pravila za zahteve za priključivanje proizvođača električne energije na mrežu; Uredbu Komisije (EU) 2016/1388 o uspostavljanju mrežnih pravila za priključak kupca; Uredbu Komisije (EU) 2016/1447 o uspostavljanju mrežnih pravila za zahteve za priključivanje na mrežu sistema za prenos istosmernom strujom visokog napona i istosmerno priključenih modula elektroenergetskog parka. Predmetne tri uredbe prenete su u zakonodavstvo Republike Srbije, donošenjem Uredbi od strane Vlade u septembru 2022. godine koje su objavljene u „Službenom glasniku RS”, broj 95/22 i 104/22. U oblasti prirodnog gasa Zakonom o izmenama i dopunama zakona o energetici iz 2021. godine stvoren je pravni osnov za prenošenjem propisa EU: Uredba komisije EU 2015/703 od 30. aprila 2015. o uspostavljanju pravila interoperabilnosti i razmene podataka, Uredba komisije EU 2017/459 od 16. marta 2017. o uspostavljanju mrežnih pravila za mehanizme raspodele kapaciteta u transportnim sistemima za prirodni gas, Uredba komisije EU 312/2014 od 26. marta 2014. godine o uspostavljanju mrežnih pravila o balansiranju transportnih mreža, Uredba Komisije (EU) 2017/460 od 16. marta 2017. o uspostavljanju mrežnog kodeksa o usklađenim tarifnim strukturama transporta gasa i Odluka Komisija 2012/490 (EU) od 24. avgusta 2012. o izmenama i dopunama Aneksa I Uredbe (EZ) br. 715/2009 Evropskog parlamenta i Saveta o uslovima za pristup mrežama za prenos prirodnog gasa. Predmetne četiri uredbe i odluka prenete su u zakonodavstvo Republike Srbije, donošenjem Uredbi od strane Vlade u oktobru 2022. godine koje su objavljene u „Službenom glasniku RS”, broj 112/22.

Takođe, Zakonom o izmenama i dopunama Zakona o energetici iz 2023. godine („Službeni glasnik RS”, broj 62/23) dat je osnov za dokazivanje da kontrolu nad operatorom prenosnog sistema električne energije, odnosno operatora transportnog sistema prirodnog gasa i društava koja obavljaju delatnost proizvodnje, distribucije i snabdevanja električnom energijom, odnosno prirodnim gasom, čiji je osnivač Republika Srbija, ne vrši isto lice, odnosno stvoreni su uslovi za sertifikaciju operatora transportnog sistema prirodnim gasom „Transportgas Srbija” d.o.o, kao i priznavanje sertifikacije operatora prenosnog sistema AD „Elektromreža Srbije” od strane nadležnih međunarodnih organa. Na ovaj način omogućena je potpuna implementacija gore navedenih propisa EU.

Odlukom Ministarskog saveta Energetske zajednice MS EZ 2021/13/MS-Enc od 30.11.2021. godine stvorena je obaveza za prenošenje: Uredbe (EU) 2019/941 o pripravnosti na rizike u sektoru električne energije i stavljanju van snage Direktive 2005/89/EZ i Direktive (EU) 2019/944 o zajedničkim pravilima za unutarnje tržište električne energije i izmeni Direktive 2012/27/EU (o energetskoj efikasnosti), a koje pripadaju Četvrtom energetskom paketu.

Pored navedenih, Odlukom MS EZ/D/2022/03/MC-EnC od 15.12.2022. godine stvorena je obaveza prenošenja propisa Evropske unije koji su iz Trećeg paketa i to: Uredba EU 2017/1485 o uspostavljanju smernica za rad sistema za prenos električne energije, Uredba EU 2016/1719 o uspostavljanju smernica za dugoročnu raspodelu kapaciteta, Uredba EU 2017/2195 o uspostavljanju smernica za električnu energiju balansiranja, Uredba EU 2017/2196 o uspostavljanju mrežnih pravila za poremećeni rad i ponovno uspostavljanje elektroenergetskih sistema i Uredbe EU 2015/1222 kojom se uspostavljaju smernice za raspodelu kapaciteta i upravljanje zagušenjima.

Istom Odlukom MS obuhvaćene su i Uredbe iz Četvrtog paketa propisa Evropske unije i to: Uredba (EU) 2019/942, Uredba o osnivanju Agencije Evropske unije za saradnju energetskih regulatora i Uredba (EU) 2019/943, Uredba o unutarnjem tržištu električne energije.

Rok za prenošenje svih navedenih propisa je bio do 31. decembra 2023. godine.

U međuvremenu Odlukama MS broj 2022/02/MC-EnC i 2022/03/MC-EnC od 14. decembra 2023. godine stvorena je obaveza za prenošenje Uredbe EU 869/2022 o smernicama za transevropsku infrastrukturu od 30. maja 2022. godine do 31. decembra 2024. godine, tako da je predložena izmena člana koji se odnosi na strateške energetske projekte.

U cilju ispunjenja obaveza iz Ugovora o osnivanju Energetske zajednice odnosno prenošenja propisa pristupilo se izradi Predloga zakona o izmenama i dopunama zakona o energetici koji će obuhvatiti propise EU: Direktivu 2019/944 i Uredbe (EU): 2019/941, 2019/942 i 2019/943, kao i Uredbe (EU) 2017/1485, 2016/1719, 2017/2195, 2017/2196, 2015/1222 i 2022/869 za koje će se propisati pravni osnov za donošenje podzakonskih akata.

Predlogom zakona uvedene su novi pojmovi i njihove definicije.

Predviđeno je donošenje Programa razvoja i upotrebe vodonika kao akta kojim se, u cilju smanjivanja emisije gasova sa efektom staklene bašte, utvrđuju pravci delovanja i javne politike u oblasti proizvodnje, transporta, skladištenja i korišćenja vodonika i sprovođenje javnih politika.

Takođe je predviđeno donošenje Program razvoja proizvodnje i upotrebe toplotne energije kao akta kojim se utvrđuje pravci delovanja i javne politike u oblasti proizvodnje i upotrebe toplotne energije i sprovođenje javnih politika.

Definisano je energetsko siromaštvo, pa u smislu navedenog energetsko siromaštvo je stanje u kojem domaćinstvo nema pristup osnovnim energetskim uslugama, koje obezbeđuju osnovne nivoe i pristojan životni i zdravstveni standard, što uključuje adekvatno grejanje, toplu vodu, hlađenje, osvetljenje i energiju za napajanje kućnih aparata što je uzrokovano kombinacijom faktora kao što su: cenovna nedostupnost, nedovoljan raspoloživi prihod, visoka troškovi za energiju, loša energetska efikasnost stambenih jedinica i socijalni status.

U delu sigurnosti snabdevanja propisana je obaveza energetskim subjektima koji obavljaju energetske delatnosti propisane Zakonom o energetici da u cilju obezbeđivanja sigurnosti snabdevanja Republike Srbije prioritetno obezbede dovoljne količine energije i energenata potrebne za život i rad građana i poslovanje privrednih subjekata i njihovo snabdevanje energijom i energentima. Takođe, propisana je obaveza formiranja Posebne radne grupe za sigurnost snabdevanja energijom i energetima sa zadatkom da prati snabdevanja domaćeg tržišta.

Pored toga propisana je obaveza Ministarstvu da na predlog Agencije određuje standard pouzdanosti sistema u Izveštaju o sigurnosti snabdevanja. Standard pouzdanosti sistema definisan je kao neophodan nivo sigurnosti snabdevanja za koji treba obezbediti proizvodne kapacitete uključujući i kroz mehanizam za obezbeđenje kapaciteta kao i da se određuje kroz vrednost očekivane neisporučene električne energije i vrednost očekivane nezadovoljene potrošnje, te da ako nije utvrđen standard pouzdanosti sistema ne mogu se primeniti mehanizmi za obezbeđenje kapaciteta.

U delu spremnosti za rizik bilo je neophodno odrediti nadležni organ u Republici Srbiji odgovaran za planiranje spremnosti na rizike i upravljanje rizicima u elektroenergetskom sektoru, identifikaciju nacionalnih scenarija elektroenergetske krize i izradu i sprovođenje plana spremnosti. Kako saglasno propisu EU koji se prenosi to može biti Vladin organ ili regulatorno telo, kao nadležni organ određeno je Ministarstvo. U tom delu obrađena je procena rizika, način na koji se vrši identifikacija kriznih scenarija i Plan spremnosti na rizike i saradnja u identifikaciji regionalnih scenarija. U pogledu Plana predviđeno je da se izrađuje na osnovu identifikovanih regionalnih i nacionalnih elektroenergetskih kriznih scenarija, da ga usvaja Vlada na predlog Ministarstva i da Vlada bliže propisuje sadržaj planova spremnosti, sadržaj obrasca za plan spremnosti na rizik koji se popunjava na srpskom i engleskom jeziku, potrebne konsultacije pre usvajanja planova spremnosti, sadržinu izveštaja o naknadnoj evaluaciji krize, način pružanja pomoći i sadržaj pravične naknade, kao i da se Plan spremnosti ažurira na svake četiri godine. Obrađeni su slučajevi kada se izdaje rano upozorenje i proglašenje elektroenergetske krize i u nužnost saradnje sa susednim državama u cilju sprečavanja elektroenergetskih kriza ili upravljanja njima.

Kad su u pitanju energetske delatnost propisana je nova energetska delatnost i to: agregiranje koje se obavlja kao tržišna delatnost.

Kad su u pitanju licence za obavljanje energetskih delatnosti sada je propisano da je za skladištenje električne energije potrebno pribaviti licencu, a takođe, je propisano da se i stranom pravnom licu pored licence za snabdevanje na veliko može od 31. decembra 2028. godine izdati licenca za snabdevanje električnom energijom uz ispunjenje uslova propisanih Zakonom i podzakonskim aktom.

U delu energetskih dozvola propisano je da energetska dozvola nije potrebna za izgradnju energetskih objekata: koji se grade u skladu sa zakonom kojim se uređuje javno-privatno partnerstvo i koncesije; koji se grade u skladu sa odredbama zakona kojim se uređuje korišćenje obnovljivih izvora energije, kojima se propisuje strateško partnerstvo; za proizvodnju električne energije za sopstvene potrebe bez obzira da li se višak električne energije predaje u sistem; za koje se ne izdaje građevinska dozvola uključujući i objekte za koje se izdaje odobrenje za izvođenje radova u skladu sa zakonom kojim se uređuje planiranje i izgradnja; za skladištenje električne energije.

Takođe, za izdavanje energetske dozvole, pored postojećih uslova propisani su novi uslovi koji se odnose na:

**- mogućnost izgradnje ili eksploatacionom polju;**

**- analizu alternativnih rešenja izgradnji novih objekata za proizvodnju električne energije, kao što su rešenja za upravljanje potrošnjom ili izgradnju objekata za skladištenje električne energije.**

**Pored toga propisano je da, u slučaju da je imalac energetske dozvole pribavio građevinsku dozvolu, energetska dozvola važi do isteka važenja izdate građevinske dozvole, a realizuje se priključenjem energetskog objekta.**

Kad su u pitanju direktni vodovi za iste se ne izdaje energetska dozvola, već Ministarstvo rešenjem izdaje saglasnost za izgradnju direktnog voda ako su ispunjeni uslovi.

Takođe je propisano da svi proizvođači i snabdevači osnovani mogu da snabdevaju električnom energijom svoje objekte, zavisna privredna društva i krajnje kupce putem direktnog voda, a da pritom ne budu izloženi nerazumnim administrativnim procedurama ili troškovima. Takođe, svi krajnji kupci na području Republike Srbije pojedinačno ili grupno, mogu da se snabdevaju električnom energijom direktnim vodovima od strane proizvođača i snabdevača. Direktni vodovi se grade u skladu sa zakonom kojim se uređuje planiranje i izgradnja objekata a po prethodno pribavljenoj saglasnosti Ministarstva. Sadržaj zahteva za izdavanje saglasnosti, obrazac zahteva, dokazi koji se prilažu uz zahtev o ispunjenosti uslova za izgradnju direktnog voda, sadržaj registra izdatih saglasnosti, sadržaj registra izdatih saglasnosti bliže će se urediti podzakonskim aktom.

Kada je u pitanju Agencija dopunjeno je i precizirano koja lica se mogu birati za predsednika i članove Agencije, odnosno umesto neodređenog broja lica tehničke, pravne ili ekonomske struke predloženo je najmanje jedno lice tehničke, jedno pravne i jedno ekonomske struke.

U pogledu Pravila o promeni snabdevača uvedena je obaveza Agenciji da navedenim pravilima pored promene snabdevača uredi i pitanje kolektivne promene snabdevača i agregatora. Takođe do 1. januara 2026. godine postupak promene snabdevača je besplatan za kupca i ne može trajati duže od 21 dan od dana prijema zahteva kupca, a nakon toga, postupak promene snabdevača će trajati 24 časa.

Takođe, prilikom donošenja metodologija za koje je ovlašćena i davanja saglasnosti na regulisane cene Agencija je dužna da transparentno proceni i odobri troškove koji su potrebni za kratkoročno i dugoročno povećanje sigurnosti snabdevanja, sigurnosti rada i fleksibilnosti sistema, energetske efikasnosti, efikasnosti rada operatora sistema, efikasnosti investicija, da na isti način tretira distribuiranu proizvodnju i proizvodnju električne energije na prenosnom sistemu, da ne diskriminiše objekte za skladištenje električne energije i agregatora, ne destimuliše sopstvenu proizvodnju električne energije.

Agencija može metodologijama utvrditi operatoru prenosnog odnosno distributivnog sistema podsticaje za troškovno najefikasniji rad i razvoj njegove mreže uključujući i nabavku usluga, a može da uvede ključne idikatore uspešnosti kako bi operator prenosnog odnosno distributivnog sistema podigao efikasnost u mreži, uključujući fleksibilnost kroz energetsku efikasnost i razvoj pametnih mreža i sistema za pametno merenje.

Proširena je nadležnost Agencije: u pogledu davanja saglasnosti, pa pored ostalog daje saglasnost operatorima sistema da poseduju, razvijaju ili upravljaju objektima za skladištenje električne energije i na uslove tenderskog postupka u vezi sa tim; **odobrava odobrava proizvode i postupak nabavke nefrekventnih pomoćnih usluga; prati i procenjuje rezultate operatora prenosnog sistema i operatora distributivnog sistema u vezi sa razvojem naprednih mernih sistema kojima se podstiče energetska efikasnost i integracija energije iz obnovljivih izvora, na osnovu ograničenog broja pokazatelja, objavljuje svake druge godina izveštaj sa preporukama za poboljšanje;** utvrđuje da li je nabavka usluga fleksibilnosti koja je zasnovana na tržišnim principima ekonomski opravdana ili bi takva nabavka dovela do ozbiljnih poremećaja tržišta ili do većeg zagušenja u sistemu; obavlja i druge poslove u vezi sa projektima od interesa za Energetsku zajednicu (PECI).

Agencija prati: **ulaganja u objekte za proizvodnju i skladištenje električne energije u odnosu na sigurnost snabdevanja;** nivo i efektivnost otvaranja tržišta i konkurencije u trgovini na veliko i snabdevanju krajnjih kupaca, uključujući i organizovano tržište električne energije, cene za domaćinstva uključujući i pretplatne sisteme naplate, uticaj ugovora sa promenljivom cenom električne energije i korišćenja naprednih mernih sistema, odnos između veleprodajne cene i cene za domaćinstva, procenat promene snabdevača, isključenja i obustave isporuke, izvršenje i naknade za uslugu održavanja, promene tarife i naknade za korišćenje mreže; **pojavu restriktivnih ugovornih praksi, uključujući klauzule o ekskluzivnosti koje mogu sprečiti kupce da zaključuju ugovore istovremeno sa više od jednog snabdevača ili ograničiti njihov izbor da to urade i o tome obaveštava nadležni organ za zaštitu konkurencije o takvim praksama; usklađenost procesa razmene podataka za najvažnije tržišne procese na regionalnom nivou i neopravdanih prepreka i ograničenja u razvoju proizvodnje električne energije za sopstvene potrebe i energetskih zajednica građana.**

**Agenciji je propisano da u okviru svoje nadležnosti** može operatoru sistema, snabdevaču na veliko električnom energijom, odnosno prirodnim gasom, snabdevaču električnom energijom, odnosno prirodnim gasom i javnom snabdevaču prirodnim gasom, zbog neizvršenja obaveza propisanih ovim zakonom izricati: opomenu; upozorenje; novčanu kaznu; nalog fizičkom ili pravnom licu da uspostavi zakonitosti poslovanja i/ili prestane i ne ponavlja svako postupanje iz kog proizilazi nezakonitost ili nepravilnost; privremenu zabranu, odnosno za ponovljene i ozbiljne nezakonitosti, trajnu zabranu vršenja rukovodećih funkcija članu organa uprave ili drugom odgovornom fizičkom licu u energetskom subjektu ili pokrenuti odgovarajući postupak pred nadležnim sudom. Prihod ostvaren po osnovu naplaćenih novčanih kazni predstavlja prihod Agencije.

Takođe, u delu regulisanja cena električne energije zadržano je da su cene električne energije za garantovano snabdevanje regulisane i da Agencija daje saglasnost, ali predloženo je da cene nabavke nefrekventnih pomoćnih usluga mogu biti regulisane.

Detaljnije su propisani uslovi i kriterijumi koje je Agencija dužna da proveri prilikom sačinjavanja Izveštaja o potrebi regulacije cena.

Kada nakon primene svih uslova i kriterijuma Izveštaj pokaže da je regulisanje cene za garantovano snabdevanje i dalje potrebno, izveštaj mora da sadrži obrazloženje o ispunjenosti svih propisanih uslova i kriterijuma i efektima regulisanih cena na konkurenciju, kao i na koji način su utvrđene regulisane cene. Agencija je dužna o tome da obavesti Ministarstvo, a Ministarstvo Sekretarijatu Energetske zajednice, u roku od mesec dana, a nakon toga najkasnije do 1. januara 2025. godine i 1. januara 2028. godine.

Dat je pravni osnov za donošenje podzakonskih akata, koja donosi Vlada, kojim će se bliže urediti pravila za raspodelu prenosnog kapaciteta između zona trgovanja na dugoročnim tržištima; pravila za balansnu električnu energiju; pravila za raspodelu prenosnog kapaciteta između zona trgovanja i upravljanje zagušenjima na tržištima za dan unapred i unutardnevnim tržištima; pravila za rad međusobno povezanih prenosnih sistema električne energije i mrežna pravila za poremećeni rad i ponovno uspostavljanje elektroenergetskih sistema, kao i sadržina tih akata.

U delu koji se odnosi na proizvodnju električne energije proširen je obuhvat proizvodnje električne energije pa pored ostalog obuhvata proizvodnju u elektranama u kojima su dve ili više tehnologija proizvodnje električne energije uključujući i objekte za skladištenje integrisani u jedinstven proizvodni sistem. Precizirana je tačka koja se odnosi na dužnost čuvanja satnih podataka na taj način da je proizvođač dužan da čuva na period od pet godina sve satne podatke o proizvodnji električne energije po elektrani, ako ima najmanje jedan proizvodni pogon čiji je instalisani kapacitet najmanje 250 MW odnosno ako ima elektrane čija je ukupna instalisana snaga 400 MW, a podaci po satu za svaku elektranu treba da uključuju, podatke o raspoloživoj snazi elektrana i rezervisanom kapacitetu po elektrani po bilo kom osnovu i bilo kom vremenskom trenutku na tržištu električne energije. Takođe je dužan da te podatke dostavi Agenciji, operatoru sistema i drugim nadležnim organima radi provere osnovanosti odluka o angažovanju kapaciteta i ponašanja učesnika na organizovanom tržištu električne energije, aukcijama za raspodelu kapaciteta, bilateralnim tržištima, tržištu pomoćnih usluga i balansnom tržištu.

Pojačane su dužnosti operatora prenosnog sistema tako da pored ostalog sarađuje sa operatorima prenosnog sistema preko ENTSO-E u cilju funkcionisanja tržište električne energije, prekogranične trgovine i obezbeđivanja optimalnog upravljanja, koordinisane saradnje i tehničkog razvoja evropske elektroenergetske mreže; sa operatorima prenosnih sistema zaključuje operativne sporazume kako bi obezbedili optimalno upravljanje mrežom i podstiče razmenu električne energije, imlicitne aukcije u kratkoročnim raspodelama kapaciteta, koordinisanu raspodelu prenosnih kapaciteta između zona trgovanja kroz nediskriminatorna tržišna rešenja, kao i integraciju balansnog tržišta; objavi relevantne podatke o ukupnoj prognoziranoj potrošnji i ostvarenoj potrošnji, o raspoloživosti i upotrebi objekata korisnika sistema, raspoloživosti i korišćenju mreže i interkonekcije, balansnoj energiji, rezervnom kapacitetu i raspoloživoj fleksibilnosti; svake druge godine donese plan razvoja prenosnog sistema za period od najmanje deset godina i objavi ga na internet stranici; sarađuje sa operatorom distributivnog sistema u planiranju i upravljanju svojim sistemom, a posebno razmenjuju sve potrebne informacije i podatke o radu proizvodnih objekata i upravljanja potrošnjom, svakodnevnom radu svojih sistema, radi obezbeđenja troškovno ekonomičnog, sigurnog i pouzdanog razvoja i rada svojih sistema i radi postizanja koordiniranog pristupa resursima kao što su distribuirana proizvodnja, skladištenje energije i upravljanje potrošnjom, koji bi mogli zadovoljavati potrebe operatora prenosnih i distributivnih sistema; obezbedi usluge balansiranja u skladu sa transparentnim, nediskriminatornim i tržišnim principima, omogućavajući učešće učesnika na tržištu koji ispunjavaju neophodne propisane tehničke uslove, uključujući učesnike na tržištu koji nude energiju iz obnovljivih izvora, učesnike na tržištu koji se bave upravljanjem potrošnjom, skladištare i agregatore; zaključi ugovore sa drugim operatorima prenosnog sistema u cilju pristupanja regionu za proračun kapaciteta i regionu za rad sistema, kao i za nesmetano funkcionisanje interkonekcije „kontinentalna evrope” za nesmetano funkcionisanje jedinstvenog evropskog tržišta električne energije, uz prethodno izveštanje vlade; da zaključi i druge ugovore koji su u skladu sa međunarodnim obavezama neophodni za proces spajanja tržišta električne energije republike srbije sa drugim tržištima, kao i da sarađuje sa drugim operatorima prenosnog sistema u izradi odredbi, uslova i metodologija.

Pored toga, propisano je da je operator prenosnog sistema dužan da prati adekvatnost proizvodnje na osnovu evropske analize adekvatnosti sistema i da pri izradi plana razvoja, uradi nacionalnu analizu adekvatnosti proizvodnje i prenosnog sistema za očekivani razvoj potrošnje i razmene električne energije sa drugim operatorima prenosnih sistema, predvidi dinamiku razvoja potrošnje i proizvodnje, uzimajući u obzir evropsku analizu adekvatnosti sistema i regionalni investicioni plan.

Obrađen je mehanizam za obezbeđenje kapaciteta kao i kada Vlada može uvesti mehanizam za obezbeđenje kapaciteta u cilju eliminisanja neadekvatnosti proizvodnje električne energije i prenosnog sistema. Mehanizam se može uvesti u formi strateških rezervi ili u drugom obliku ukoliko strateške rezerve ne mogu da reše problem, adekvatnosti proizvodnje i prenosnog sistema pod uslovom da su i evropska analiza adekvatnosti i nacionalna analiza adekvatnosti utvrdile problem adekvatnosti ili, ako je, u nedostatku nacionalne analize adekvatnosti, samo evropska analiza adekvatnosti utvrdila taj problemu. Pre uvođenja, Ministarstvo sprovodi konsultacije i izrađuje studiju o mogućim uticajima na susedne elektroenergetske sisteme, a mehanizmi za obezbeđenje kapaciteta ne mogu se uvesti pre nego se dobije mišljenje Sekretarijat Energetske zajednice.

Propisani su osnovni principi mehanizama za obezbeđenje kapaciteta, pravila koja se primenjuju kada se Vlada opredeli za mehanizam strateških rezervi kao i uslovi koje mehanizmi moraju ispuniti u slučaju da se Vlada opredelila za primenu drugih mehanizama za obezbeđenje kapaciteta.

Takođe je propisano da od 1. jula 2025. godine, ne mogu biti angažovani u mehanizmu obezbeđenja kapaciteta, kapaciteti za proizvodnju električne energije koji emituju više od 550 g CO2 po kWh električne energije i više od 350 kg CO2 godišnje po instalisanoj snazi u kW. Emisije CO2 iz proizvodnih kapaciteta u skladu sa navedenim izračunavaju se prema standardima Međunarodne organizacije za standardizaciju, a u skladu sa mišljenjem ACER-a.

Operator prenosnog sistema je odgovoran za nabavku kapaciteta u okviru mehanizama za obezbeđenje kapaciteta.

Takođe je propisano prekogranično učešće u mehanizmima za obezbeđenje kapaciteta odnosno u kom slučaju operator prenosnog sistema može omogućiti učešće kapaciteta koji se nalaze u članicama Evropske unije i pridruženim stranama Energetske zajednice, u kom slučaju pružalac domaćeg kapaciteta može da učestvuje u mehanizmima za obezbeđenje kapaciteta u članicama Evropske unije i pridruženim stranama Energetske zajednice pod uslovom da mehanizmi za obezbeđenje kapaciteta nisu u formi strateške rezerve.

Što se tiče priključenja na prenosni sistem, propisano je da je operator prenosnog sistema investitor izgradnje priključka, zajedničkog priključka i nedostajuće infrastrukture, da gradi priključak i zajednički priključak na prenosni sistem o trošku podnosioca zahteva za priključenje.

Operator prenosnog sistema je dužan da omogući podnosiocu zahteva za priključenje, izuzev u slučaju priključenja objekta operatora distributivnog sistema, da u njegovo ime u skladu sa zakonom kojim se uređuje izgradnja objekata: izgradi priključak, odnosno zajednički priključak o svom trošku kao i da izgradi nedostajuću infrastrukturu o svom trošku, ukoliko se podnosilac zahteva opredeli za način priključenja definisan u studiji priključenja koji podrazumeva izgradnju nedostajuće infrastrukture

Takođe je propisano da se prava i obaveze operatora prenosnog sistema i podnosioca zahteva za priključenje uređuju ugovorima: o izradi studije priključenja objekta; o priključenju objekta i o izgradnji nedostajuće infrastrukture ukoliko odabrani način priključenja sadrži izgradnju nedostajuće infrastrukture o trošku podnosioca zahteva.

Propisano je da operator prenosnog sistema obrađuje zahteve za izradu studije priključenja u vremenskom intervalu koji će bliže biti uređen Uredbom o uslovima isporuke i snabdevanja električnom energijom, osim zahteve strateškog partnera u skladu sa zakonom kojim se uređuje korišćenje obnovljivih izvora energije.

Pored toga podnosilac zahteva kome je uručena studija priključenja dužan je da dostavi bankarsku garanciju u korist operatora prenosnog sistema. Iznos bankarske garancije, obaveze koje se garantuju bankarskom garancijom, rok i izuzeće za njeno dostavljanje, kao i druga pitanja u vezi sa bankarskom garancijom bliže su uređeni Uredbom o uslovima isporuke i snabdevanja električnom energijom.

Ako  je nakon  isteka roka za dostavljanje bankarske garancije došlo do smanjenja ukupne zahtevane snage po podnetim zahtevima za koja se nastavlja postupak priključenja u odnosu na zahtevanu snagu po svim obrađenim zahtevima podnetim u istom vremenskom periodu, operator prenosnog sistema je dužan da po službenoj dužnosti izvrši reviziju  studije priključenja.

Operatoru distributivnog sistema propisane su dužnosti da vodi evidenciju o energetskim zajednicama građana i pripadajućim mernim mestima članova zajednice između kojih se deli energija; da nabavlja usluge fleksibilnosti od učesnika na tržištu, što uključuje učesnike na tržištu koji nude energiju iz obnovljivih izvora energije, učesnike na tržištu koji se bave upravljanjem potrošnjom odnosno proizvodnjom, učesnike na tržištu koji se bave skladištenjem energije, proizvođače, agregatore, kao i aktivne kupce; da sarađuje sa operatorom prenosnog sistema prilikom nabavke i aktivacije usluga feksibilnosti u distributivnom sistemu saglasno pravilima o radu distributivnog sistema, pravilima o radu prenosnog sistema i pravilima o radu tržišta električne energije kako bi se osigurala optimalna upotreba resursa za pružanje usluga feksibilnosti, siguran i efikasan rad sistema i omogućio razvoj usluga fleksibilnosti, a troškovi povezani s nabavkom usluga fleksibilnosti, uključujući troškove potrebnih informacionih i komunikacionih tehnologija i troškovi potrebne infrastrukture priznaju se operatoru distributivnog sistema u skladu s metodologijom za određivanje cena pristupa distributivnom sistemu.

Prilikom izrade planova razvoja operator distributivnog sistema je dužan da sprovedu savetovanja sa svim zainteresovanim stranama, da javno objave rezultate savetovanja i dostavi ih Agenciji. Agencija daje saglasnost na plan razvoja distributivnog sistema i plan investicija u distributivni sistem, a operator distributivnog sistema je dužan da ih objavi na internet stranici. Prilikom izrade planova razvoja operator distributivnog sistema je dužan da pored ostalog vodi računa o potencijalu upravljanja potrošnjom, mogućnostima priključenja mesta za punjenje električnih vozila kao i objekata za skladištenje električne energije.

Dalje je propisano da je potrebno svim učesnicima na tržištu električne energije uključujući učesnike na tržištu koji nude energiju iz obnovljivih izvora, učesnike na tržištu angažovane u upravljanju potrošnjom, skladištare električne energije i agregatore, omogućiti pružanje nefrekventnih pomoćnih usluga ukoliko su u mogućnosti da ih pruže. U tom smislu operatori sistema su odgovorni za nabavku nefrekventnih pomoćnih usluga potrebnih za rad sistema u skladu sa transparentnim, nediskriminatornim i tržišno zasnovanim procedurama, a Pravilima o radu prenosnog sistema i pravilima o radu distributivnog sistema propisuje se postupak kvalifikacije učesnika na tržištu, uslovi pružanja nefrekventnih pomoćnih usluga i način utvrđivanja cena nefrekventnih pomoćnih usluga. Prilikom nabavke i aktivacije nefrekventnih pomoćnih usluga u distributivnoj mreži, operatori sistema su dužni da međusobno sarađuju. Propisana je i nadležnost Agencije da po dostavljanju obaveštenja od strane operatora sistema daje mišljenje o načinu nabavke nefrekventnih pomoćnih usluga, u slučaju da operator distributivnog sistema ili operator prenosnog sistema proceni da pružanje nefrekventnih pomoćnih usluga zasnovano na tržišnim principima nije ekonomski opravdano, da ne postoji relavantan broj potencijalnih pružaoca usluga ili da se u delu elektroenergetskog sistema može narušiti siguran i pouzdan rad sistema.

Kad su u pitanju napredni merni sistemi propisano je u kom slučaju krajnji kupac ima pravo na napredno brojilo. Naime, ako analiza koju vrši operator distributivnog sistema pokaže da uvođenje naprednog mernog sistema nije isplativo ili ako planom uvođenja naprednih mernih sistema nisu obuhvaćeni svi krajnji kupci, operator distributivnog sistema dužan je da na zahtev krajnjeg kupca obezbedi i ugradi napredno brojilo. U tom slučaju troškove nabavke i ugradnje naprednog brojila snosi podnosilac zahteva. Operator distributivnog sistema dužan je da najkasnije u roku od četiri meseca od dana podnošenja zahteva ugradi napredno brojilo. U ponudi za ugradnju naprednog brojila operator distributivnog sistema je dužan da podnosiocu zahteva za ugradnju naprednog brojila precizno navede: funkcije i interoperabilnost koje napredno brojilo može da podrži; usluge koje su izvodljive, prednosti koje se mogu ostvariti upotrebom naprednog brojila kao i sve povezane troškove koje snosi podnosilac zahteva.

Pored toga operator distributivnog sistema je dužan da svako obračunsko merno mesto krajnjeg kupca koje nije opremljeno naprednim brojilom opremi individualnim konvencionalnim brojilom kojim se tačno meri stvarna potrošnja na tom obračunskom mernom mestu. Krajnji kupac treba da ima mogućnost da direktno ili indirektno očita svoje konvencionalno brojilo ili da mu se obezbedi pristup očitanom stanju brojila putem korisničkog interfejsa ili drugog odgovarajućeg interfejsa.

U delu upravljanja podacima koje se odnosi na podatke o merenju i potrošnji, kao i na podatke o krajnjem kupcu koji su potrebni radi promene snabdevača, agregatora ili za usluge upravljanja potrošnjom, kao i za druge usluge. Propisano je da se pristup podacima ili podnošenje zahteva za stavljanje na raspolaganje podataka za krajnjeg kupca ne naplaćuju.

Operatori sistema su dužni da primenjuju zahteve interoperabilnosti i nediskriminatorske postupke za pristup podacima u skladu sa aktom koje donosi Sekretarijat Energetske zajednice u skladu sa Ugovorom o osnivanju Energetske zajednice.

U vezi priključenja elektrane na distributivni sistem, propisano je da se postupak priključenja pokreće podnošenjem zahteva operatoru distributivnog sistema za izradu studije priključenja. Studija priključenja nije potrebna za elektrane instalisane snage manje od 50 kW. Operator distributivnog sistema istovremeno izrađuje studije priključenja za više podnetih zahteva u vremenskim periodima bliže uređenim aktom kojim se uređuju uslovi isporuke i snabdevanja električnom energijom. Studija priključenja mora da sadrži i privremena ograničenja snage u toku rada elektrane, za koja operator distributivnog sistema nije dužan da plati finansijsku nadoknadu proizvođaču, ako studija pokaže da bi priključenjem elektrane u određenim vremenskim intervalima operator distributivnog sistema ukupnu aktivnu snagu iz distributivnog sistema predao u prenosni sistem u iznosu većem od onog propisanog zakonom kojim se uređuje korišćenje obnovljivih izvora energije. Dalje je propisano da operator distributivnog sistema i podnosilac zahteva ugovorom o izradi studije priključenja bliže uređuju prava i obaveze, kao i da je podnosilac zahteva dužan, da za elektranu instalisana snage preko 400 kW u propisanom roku dostavi bankarsku garanciju da će u definisanom roku i izgraditi elektranu. Pored navedenog propisano je ako je nakon  isteka roka za dostavljanje bankarske garancije došlo  do smanjenja ukupne zahtevane snage po podnetim zahtevima za koja  se nastavlja postupak priključenja u odnosu na zahtevanu snagu  po svim obrađenim zahtevima podnetim u istom vremenskom periodu, operator distributivnog sistema je dužan da po službenoj dužnosti izvrši izmenu studija priključenja. Takođe, propisano je da je operator distributivnog sistema dužan da izda uslove za projektovanje i priključenja imaocu studije priključenja u roku od 15 dana od dana prijema zahteva, ako je imalac studije priključenja obezbedio planski dokument i izradio idejno rešenje. Pored navedenog, propisano je da je operator distributivnog sistema dužan da donese proceduru za priključenje, propisana je njena sadržina i dužnost operatora distributivnog sistema da je objavi na svojoj internet stranici.

Što se tiče izgradnje priključka na distributivni sistem, propisano je da je operator distributivnog sistema investitor izgradnje priključka, a da je na zahtev lica koje ima studiju priključenja i lokacijske uslove, dužan da zaključi ugovor o priključenju na osnovu koga ga ovlašćuje da u ime operatora distributivnog sistema izgradi priključak.

U delu integracije elektromobilnosti u elektroenergetsku mrežu propisana je dužnost operatoru distributivnog sistema da sarađuje na nediskriminatornoj osnovi sa bilo kojim fizičkim ili pravnim licem koje je vlasnik, razvija ili upravlja punjačima za električna vozila, posebno u vezi sa priključenjem na mrežu. Sam način priključenja javno dostupnih i privatnih mesta za punjenje urediće se propisom kojim se uređuju uslovi isporuke i snabdevanja električnom energijom i pravilima o radu distributivnog sistema. Pored toga propisano je da operator distributivnog sistema po pravilu ne može biti vlasnik, niti razvijati ili upravljati punjačima za električna vozila osim u slučaju da poseduje punjače isključivo za sopstvene potrebe.

Takođe, uređen je način na koji će se elektroenergetski objekti upisati u katastar vodova, odnosno katastar infrastrukture u skladu sa zakonom kojim se uređuje postupak upisa u katastar nepokretnosti i katastar infrastrukture.

U delu pristupa sistemu propisano je da je operator distributivnog sistema dužan da omogući pravo prioritetnog pristupa elektranama koje koriste obnovljive izvore energije instalisane snage manje od 400 kW, elektranama koje koriste obnovljive izvore energije, ako počnu sa radom posle 1. januara 2026. godine, a instalisana snaga im je manja od 200 kW, i elektranama koji imaju odobren status demonstracionog projekta ograničeno na period i u obimu koji je neophodan da bi se ostvarila svrha tog projekta. Propisani su slučajevi kada Agencija može na zahtev operatora sistema da odobri da se ne primenjuje pravo prioritetnog pristupa i obaveza Agencije da o tome obavesti Sekretarijat Energetske zjednice u skladu sa Ugovorom o osnivanju Energetske zajednice.

Dalje, propisano da se pravo na prioritetan pristup ne može ograničiti proizvođačima koji su to pravo stekli po ranijim propisima, osim ukoliko te elektrane budu značajno izmenjene tako da te promene zahtevaju izmenu odobrenja za priključenje ili povećanje kapaciteta elektrane, te da pravo na prioritetan pristup ne sme da ugrozi sigurnost rada sistema i da predstavlja razlog za veće ograničenje prenosnih kapaciteta između zona trgovanja nego što je to predviđeno ovim zakonom, pri čemu svako ograničenje prava na prioritetan pristup mora biti transparentno i nediskriminatorno.

Takođe su propisana osnovna pravila redispečinga koji se zasniva na tržišnim principima i kao i pravila redispečinga koji nije zasnovan na tržišnim principima.

Propisano je da je redispečing otvoren za sve proizvođače električne energije bez obzira na vrstu tehnologije, objekte za skladištenje električne energije i objekte upravljive potrošnje na domaćem tržištu, i za učesnike na tržištu u Energetskoj zajednici i Evropskoj uniji samo ako je tehnički izvodljivo.

Dalje je propisano u kojim slučajevimao operator prenosnog sistema može da vrši redispečing koji nije zasnovan na tržišnim principima i njegovu obavezu da izveštava Agenciju jedanput godišnje, kao i obavezu Agencije da o redispečingu obaveštava Regulatorni odbor Energetske zajednice u skladu sa Ugovorom o osnivanju energetske zajednice.

Takođe u slučaju primene redispečinga koji nije zasnovan na tržišnim principima propisana je obaveza operatora prenosnog sistema da plati finansijsku nadoknadu korisniku sistema čiji je proizvodni objekat, objekat za skladištenje električne energije ili objekat upravljive potrošnje predmet redispečinga, osim ukoliko je korisnik sistema pristao na priključenje kojim se ne garantuje sigurna isporuka električne energije u sistem, kao i kolika može biti ta naknada.

U delu pristupa sistemu u razmeni električne energije između zona trgovanja, propisano je da se granice zone trgovanja zasnivaju na dugoročnim i strukturnim zagušenjima u prenosnoj mreži.

Dalje je propisano da unutar zone trgovanja ne mogu da postoje strukturna zagušenja osim ukoliko ne utiču na susedne zone trgovanja, ili ako utiču, takva zagušenje mogu da postoje privremeno, pod uslovom da je uticaj na susedne zone trgovanja ublažen merama korektivnih akcija i da takva zagušenja ne smanjuju korišćenje prenosnih kapaciteta između zone trgovanja. Zatim je propisano da se zona trgovanja formira tako da maksimizuje ekonomsku efikasnost i prekograničnu trgovinu, uz održavanje sigurnosti snabdevanja, kao i obaveza operatora prenosnog sistema prema Agenciji u slučaju da ENTSO-E ili regulatorno telo nadležno za jedno ili više operatora prenosnih sistema u drugim kontrolnim oblastima dostavi izveštaj operatoru prenosnog sistema u kome su utvrđena strukturna zagušenja. U ovom slučaju Agencija u roku ne dužem od šest meseci, a u saradnji sa operatorom prenosnog sistema, na osnovu metodologije za izmenu zone trgovanja donete na nivou Evropske unije, može da donese odluku kojom utvrđuje da je potrebno izmeniti zonu trgovanja ili da utvrdi da je delotvornije da operator prenosnog sistema donese akcioni plan za smanjenje strukturnih zagušenja umesto da se izvrši izmena zone trgovanja. Ako Agencije utvrdi je da potrebno izmeniti zonu trgovanja, Agencija i operator prenosnog sistema pokreću postupak izmene zone trgovanja u skladu sa preuzetim međunarodnim obavezama. Agencija o odluci obaveštava u skladu sa Ugovorom o osnivanju Eneregetske zajednice obaveštava Sekretarijat Energetske zajednice i Regulatorni odbor energetske zajednice.

Propisane su metode dodele kapaciteta koje se mogu primeniti na istoj granici između zona trgovanja, odnosno propisano je da operator prenosnog sistema vrši raspodelu prenosnog kapaciteta između zone trgovanja kroz eksplicitne ili implicintne aukcije.

Takođe je propisano da se za raspodelu unutardnevnog prenosnog kapaciteta između zone trgovanja primenjuje metoda kontinuirane trgovine na koju se može nadovezati i metoda raspodele kapaciteta putem aukcija ako je izvodljivo, zatim da u slučaju zagušenja prednost u dodeli prenosnog kapaciteta između zone trgovanja bez obzira na metod aukcije ima učesnik na tržištu koji dostavi najpovoljniju ponudu, zatim da su prenosiva dodeljena prava na korišćenje prenosnih kapaciteta između zona trgovanja ukoliko je operator prenosnog sistema obavešten o prenosu prava i u mogućnosti je da izvrši prenos, kao i obaveza operatora prenosnog sistema da obavesti sve učesnike na tržištu pre prenosa prava na korišćenje prenosnog kapaciteta između zona trgovanja na drugog učesnika na tržištu. U slučaju da operator prenosnog sistema ne dopusti prenos prava na korišćenje prenosnih kapaciteta između zona trgovanja, dužan je da o tome javno obavesti sve učesnike na tržištu i Agenciju.

Propisan je način na koji operator prenosnog sistema rešava problem zagušenja mreže, šta uzima u obzir prilikom određivanja maksimalnog prenosnog kapaciteta između zona trgovanja, šta koristi u cilju maksimizacije vrednosti prenosnog kapaciteta između zona trgovanja, kao i obavezu da učestvuje u koordinisanim prekograničnim korektivnim akcijama koje su usmerene na povećanje kapaciteta.

Dalje je propisana dužnost učesnika na tržištu koji ne iskoriste dodeljeno pravo na korišćenje prenosnog kapaciteta između zona trgovanja da plate nadoknadu operatoru prenosnog sistema, koja odražava troškove za nekorišćenje kapaciteta koji su opravdani i srazmerni.

Određen je minimalni nivo prenosnih kapaciteta između zona trgovanja koji je operator prenosnog sistema dužan da obezbedi na tržištu, te u kom slučaju operator prenosnog sistema može od Agencije zatražiti izuzeće od primene minimalnog procenta prenosnog kapaciteta.

U delu tržišta dati su osnovni principi konkurentnih, fleksibilnih i nediskriminatorskih tržišta.

Propisana su pored postojećih tržišta i tržište prenosnih kapaciteta između zona trgovanja i tržište pomoćnih usluga a prema vremenu trgovanja električnom energijom: terminska tržišta, tržište za dan-unapred i unutardnevno tržište.

Propisani su principi funkcionisanja tržišta električne energije, principi funkcionisanja organizovanog tržišta za dan-unapred i unutardnevnog tržišta električne energije, trgovina na organizovanom tržištu za dan-unapred i unutardnevnom tržištu, terminskom tržištu kao i tehnička ograničenja za formiranje ponuda na organizovanom tržištu električne energije.

Takođe je propisana obaveza operatora prenosnog sistema da proceni vrednost neisporučene električne energije u skladu sa metodologijom ENTSO-E i da je javno objavi, kao i obaveza operatora da svakih pet godina preispituje vrednost neisporučene električne energije ili ranije ako su nastupile značajne promene od kojih zavisi njena procena.

U delu balansne odgovornosti propisano je da je svaki učesnik na tržištu odgovoran za balansna odstupanja koja napravi elektroenergetskom sistemu, te da je balansno odgovorna strana finansijski odgovorna za balansna odstupanja i da je dužna da doprinese balansu elektroenergetskog sistema.

Propisana su osnovna pravila balansnog tržišta električne energije kao i nabavka balansnog kapaciteta.

Takođe su propisane odredbe o nominovanom operatoru tržišta (Nemo) koji je subjekt koji je određen za sprovođenje spajanja dan unapred i unutardnevnog organizovanog tržišta električne energije sa susednim organizovanim tržištima električne energije, a Agencija određuje određuje jednog ili više Nemo za zonu trgovanja u Republici Srbiji. Propisane su dužnosti Nemo, podnošenje zahteva za imenovanje Nemo, uslovi koje Nemo treba da ispuni da bio imenovan i pravo na naknadu troškova.

Pored toga propisane su panevropske odredbe i uslovi ili metodologije koje odobrava ACER, i regionalne odredbe i uslove ili metodologije a u čijem razvoju i primeni učestvuje operator prenosnog sistema i Nemo.

Posebno su propisane panevropske odredbe i uslovi ili metodologije (OUM) koje je dužan da primenjuje Nemo, a posebno panevropske OUM koje je dužan da primenjuje operator prenosnog sistema.

Pored navedenog propisana je dužnost operatora prenosnog sistema da učestvuje zajedno sa operatorima prenosnog sistema iz odgovarajućeg regiona u izradi regionalnih OUM za sprovođenje pravila za raspodelu prenosnog kapaciteta između zona trgovanja na dugoročnim tržištima, pravila za balansnu električne energiju, pravila za raspodelu prenosnog kapaciteta između zona trgovanja i upravljanje zagušenjima na tržištima za dan unapred i unutardnevnim tržištima i pravila za rad međusobno povezanih prenosnih elektroenergetskih sistema električne energije, kao i obaveza da sve navedeno dostavi na saglasnost Agenciji i drugim nadležnim telima u skladu sa preuzetim međunarodnim obavezama.

Takođe je propisana obaveza operatora prenosnog sistema, Nemo i Agencije da primenjuju dokumenta (OUM-odredbe,uslovi i metodologije) koja su obavezujuća na osnovu odluke Ministarskog saveta Energetske zajednice, a od značaja su za sprovođenje pravila iz člana 93a ovog zakona.

Propisano je da su Agencija, operator sistema i Nema dužni da uzmu u obzir mišljenje, preporuke i odluke ACER pod uslovom da se doneta akta odnose na njih, a u vezi sa rešavanjem pitanja u situacijama koje utiču i na regulatorna tela, operatore sistema i Nemo iz najmanje jedne članice Evropske unije sa kojima se graniči Republika Srbija kao i da je nadležnost ACER za rešavanja takvih pitanja utvrđena od strane Ministarskog saveta energetske zajednice, u skladu sa ugovorom o osnivanju energetske zajednice.

Dalje je propisano da krajnji kupac koji ima ugrađeno napredno brojilo na mernom mestu može zaključiti ugovor sa promenljivom cenom električne energije sa snabdevačem koji snabdeva više od 200.000 krajnjih kupaca.

Propisano je da krajnji kupac koji ispunjava tehničke i druge uslove u skladu sa pravilima kojima se uređuje rad sistema i pravilima kojima se uređuje rad tržišta električne energije, može zaključiti ugovor o agregiranju sa agregatorom nezavisno od postojećeg ugovora o snabdevanju električnom energijom.

Takođe, propisano je da je garantovani snabdevač dužan da svake godine do 30. aprila utvrdi listu krajnjih kupaca koji ispunjavaju uslove za malog kupca, kao i dužnost garantovanog snabdevača da raskine ugovor sa malim kupcem koji je prestao da ispunjava uslove za malog kupca do 1. juna tekuće godine.

Proširene su dužnosti snabdevača obavezom da krajnjim kupcima ponudi poštene i transparentne opšte uslove, jasne i nedvosmislene, koji omogućuju ostvarivanje zaštite prava kupaca, kao i zaštitu kupaca od nepoštenih ili obmanjujućih metoda prodaje; da krajnje kupce obavesti o svakoj nameri izmene ugovornih uslova i o njihovom pravu na raskid ugovora; da obavesti krajnjeg kupca, na transparentan i razumljiv način, o svakoj promeni cene kao i o razlozima i obimu promene, najkasnije u roku od 14 dana, ili u roku od 30 dana za kupca iz kategorije domaćinstvo, s tim da kupac ima pravo na raskid ugovora o snabdevanju ako ne prihvati promenu cene i izmenjene uslove; da kupce iz kategorije domaćinstva, pre obustave, obaveste o alternativnim merama koje mogu upućivati na podršku za izbegavanje obustave, sisteme plaćanja unapred, energetske konsultantske usluge, alternativne planove plaćanja, savete o upravljanju dugom ili izuzeća od isključenja i da ne predstavljaju dodatni trošak za kupce koji se suočavaju sa obustavom isporuke.

Takođe, u delu promene snabdevača, koja promena je besplatna, propisano je da izuzetno snabdevač ili agregator može naplatiti krajnjem kupcu naknadu za raskid ugovora kada krajnji kupac jednostrano raskine ugovor o snabdevanju električnom energijom ili ugovor o agregiranju na određeno vreme i s fiksnim cenama pre njihovog dospeća, pod uslovom da su takve naknade deo ugovora koji je krajnji kupac dobrovoljno zaključio i da je krajnji kupac upoznat sa tim naknadama pre zaključenja ugovora.

Predviđeno je da kupci iz kategorije domaćinstvo i mali kupci, imaju pravo na besplatan pristup aplikaciji za poređenje ponuda snabdevača, uključujući ponude za ugovore sa promenljivom cenom električne energije, da aplikaciju izrađuje Agencija i da je obavezna da je postavi na svojoj internet stranici u roku od godinu dana od dana stupanja na snagu zakona.

Dalje je propisano da se obračun električne energije izdaje na osnovu stvarne potrošnje najmanje jednom godišnje. U slučaju da krajnji kupac nema ugrađeno brojilo koje omogućava očitavanje na daljinu ili ako kod krajnjeg kupca nije omogućeno očitavanje na daljinu propisano je da se informacije o obračunu stavljaju na raspolaganje krajnjem kupcu najmanje svakih šest meseci, ili svaka tri meseca na njegov zahtev, a mogu da se ispune uz pomoć sistema redovnog samoočitavanja od strane krajnjeg kupca, pri čemu krajnji kupac obaveštava operatora o očitanom stanju brojila. U slučaju da krajnji kupac ima brojilo koje operatoru omogućava očitavanje na daljinu, tačne informacije o obračunu zasnovane na stvarnoj potrošnji pružaju se barem jednom mesečno, pri čemu te informacije takođe mogu biti dostupne putem interneta i ažuriraju se onoliko često koliko to omogućavaju korišćeni uređaji i sistemi za merenje.

Zakonom se takođe predviđa i vansudsko rešavanje sporova između krajnjih kupaca i energetskih subjekata. S tim u energetski subjekti su dužni da učestvuju u vansudskom rešavanju sporova kupaca iz kategorije domaćinstvo, pred telom za vansudsko rešavanje potrošačkih sporova upisanim u Listu tela za vansudsko rešavanje potrošačkih sporova u skladu sa zakonom kojim se uređuje zaštita potrošača.

U delu vlasništva na objektima za skladištenje električne energije propisano je da operator prenosnog sistema ili operator distributivnog sistema ne može da poseduje, razvija i upravlja objektima za skladištenje električne energije, osim ako su objekti za skladištenje stavni delovi mreže i ako je Agencija dala saglasnost.

U delu upravljanja potrošnjom putem agregiranja propisano je da krajnji kupac koji ima mogućnost pružanja usluge upravljanja potrošnjom može kao učesnik tržišta električne energije ili putem agregiranja ravnopravno da učestvuje na svim tržištima električne energije. Takođe je propisano da je krajnji kupac koji samostalno ili preko nezavisnog agregatora učestvuje u upravljanju potrošnjom dužan da da izvrši finansijsko poravnanje sa svojim snabdevačem ili balansno odgovornim stranama koji su direktno pogođeni aktiviranjem upravljanja potrošnjom, u skladu sa Pravilima o radu tržišta. Nadoknada ne može biti prepreka za ulazak na tržište agregatora niti remetiti fleksibilnost i ograničena je na pokrivanje troškova koje su pretrpeli snabdevači krajnjih kupaca ili balansno odgovorne strane snabdevača tokom aktiviranja upravljanja potrošnjom.

U delu koji se odnosi na aktivnog kupca data je mogućnost svim krajnjim kupcima da deluju kao aktivni kupci i da ne budu izloženi nesrazmernim ili diskriminatornim tehničkim zahtevima, administrativnim zahtevima, procedurama i naknadama, kao i naknadama za pristup sistemu koje ne odražavaju stvarne troškove. Aktivni kupac ima pravo da: učestvuju na tržištu električne energije direktno ili putem agregiranja; prodaje sopstvenu proizvedenu električnu energiju uključujući i putem ugovora o otkupu električne energije; učestvuje u pružanju usluga fleksibilnosti i šemama energetske efikasnosti, poveri trećoj strani izgradnju, bez obzira da li je treća strana vlasnik ili ne upravljanje objektima, uključujući postavljanje, upravljanje i održavanje kao i upravljanje podacima, s tim da se treća strana ne može smatrati aktivnim kupcem.

Propisano je da operator sistema vodi evidenciju aktivnih kupaca i slučaj kada se aktivni kupac briše iz evidencije.

Kad je u pitanju Energetska zajednica građana propisano je da je učešće u energetskoj zajednici građana otvoreno i dobrovoljno, da član energetske zajednice građana može biti fizičko lice, jedinica lokalne samouprave, mikropreduzeća ili mala preduzeća čije je mesto stanovanja, poslovno sedište ili lokacija poslovnog prostora na području jedinice lokalne samouprave u kojoj je sedište energetske zajednice građana, da član energetske zajednice građana može napustiti energetsku zajednicu, da član energetske zajednice građana ima prava i obaveze kao krajnji kupci električne energije u skladu sa zakonom. Članovima energetske zajednice građana dato je pravo da dele između sebe električnu energiju proizvedenu unutar energetske zajednice građana, a operatoru distributivnog sistema da ima pravo na naknadu u vezi raspodele električne energije između članova energetske zajednice građana, kao vrstu nestandardne usluge. Takođe, su propisane obaveze energetske zajednice građana, operatora distributivnog sistema i snabdevača.

Takođe je izvršena dopuna sadržaja propisa kojim se uređuju uslovi isporuke i snabdevanja električnom energijom kojim će se pored ostalog bliže urediti: studija priključenja na distributivni sistem; bankarska garancija za izgradnju objekta koji se priključuju na prenosni sistem; sadržina ugovora o izgradnji nedostajuće infrastrukture; sadržina ugovora o priključenju; sadržina ugovora o priključenju sa zajedničkim priključkom; sadržina akta o priključenju; uslovi za zaključenje i sadržina ugovora o agregiranju; uslovi za zaključenje i sadržina ugovora sa promenljivom cenom električne energije; uslovi za osnivanje energetske zajednice građana i raspodelu energije između članova; uslovi za zaključenje i sadržina ugovora o osnivanju energetske zajednice građana.

Predlogom zakona, u poglavlju: XIa uređuje se sertifikacija instalatera postrojenja koja  koriste obnovljive izvore energije.

S tim u vezi, u skladu sa transponovanjem Direktive o promociji korišćenja obnovljivih izvora energije (RED II Directive 2018/2001 anek IV),  a kroz izbor najboljih rešenja u zakonodavstvu i praksama Republike Hrvatske,  Republike Slovenije i Republike Italije, predlaže se uvođenje sertifikacije instalatera postrojenja koja koriste obnovljive izvore energije, čime se u potpunosti transponuje predmetna direktiva u ovoj oblasti, a domaće zakonodavstvo usaglašava propisima EU.

Uvođenje sertifikacije instalatera postrojenja koja  koriste obnovljive izvore energije, doneće  brojne koristi građanima Republike Srbije, uključujući povećanu bezbednost i sigurnost; kvalitet instalacija koja će obezbediti optimalnu efikasnost i dugotrajnost sistema, bolju zaštitu i poverenje potrošača od neprofesionalno izvedenih  instalacija koje mogu izazavati gubitke i probleme sa sistemom; uspostaviće se standardi i smernice za instalisanje, što pomaže da se dostigne konsistentnost i doslednost instalacija širom industrije, a time postići i uređenost tržišta, što sve zajedno može doprineti bržem usvajanju obnovljivih izvora energije kao deo energetskog miksa i promovisanju održivih energetskih tehnologija.

Takođe, unete se odredbe o nuklearnoj energiji, definišu se faze Programa razvoja mirnodopske primene nuklearne energije, definiše se da će Ministarstvo obavljati stručne i izvršne poslove koji se odnose na faze ispitivanja opravdanosti pristupa razvoju nuklearne energije, kao i razvoja Programa nuklearne energije, njegova nadležnost kao i izvori sredstva potrebnih za realizaciju aktivnosti obuhvaćenih fazama ispitivanja opravdanosti pristupa razvoju nuklearne energije. Pored toga propisano je da danom stupanja na snagu ovog zakona prestaje da važi Zakon o zabrani nuklearnih elektrana u Saveznoj Republici Jugoslaviji.

**Ciljevi koji se zakonom postižu**

Radi se o dokumentu javne politike koji se donosi u procesu ispunjenju obaveza Republike Srbije prema Ugovoru i u vezi sa procesom pregovora o pristupanju EU u okviru pregovaračke pozicije 15.

Osnovni cilj Zakona je da se njegovim donošenjem preuzmu odredbe evropskih propisa za koje postoji obaveza prenošenja, čime će se stvoriti uslovi za sigurno, kvalitetno i pouzdano snabdevanje električnom energijom, uravnoteženi razvoj sektora energetike u cilju obezbeđivanja potrebnih količina energije za zadovoljavanje potreba kupaca energije, podsticanje konkurentnosti na tržištu na načelima nediskriminacije, razvoj energetske infrastrukture i uvođenja savremenih tehnologija, stvaranje transparentnih, atraktivnih i stabilnih uslova za ulaganja u izgradnju, rekonstrukciju i modernizaciju energetskih objekata, kao i zaštita kupaca.

Nakon donošenja Zakona očekuje se postizanje sledećih efekata:

* usklađivanje domaćeg regulatornog okvira sa regulatornim okvirom Evropske unije i njenim pravnim tekovinama;
* davanje osnova da se podzakonskim aktima urede pitanja koja se odnose na sledeće propise Evropske unije: 2017/1485, 2016/1719, 2017/2195, 2017/2196, 2015/1222 i 2022/869;
* određivanje nadležnog organa koji je odgovaran za planiranje spremnosti na rizike i upravljanje rizicima u elektroenergetskom sektoru, identifikaciju regionalnih i nacionalnih scenarija elektroenergetske krize i izradu i sprovođenje plana spremnosti, kao i saradnju sa svim relevantnim organima i subjektima u cilju sprečavanja elektroenergetske kriza ili upravljanja krizom;
* uspostavljanje saradnje sa zemaljama iz regiona u cilju sprečavanja elektroenergetske krize ili upravljanja krizom;
* uvođenje obaveze za izradu akcionog plana za smanjenje strukturnih zagušenja ukoliko je donošenje akcionog plana delotvornije od izmene granica zone trgovanja;
* uvođenje obaveze da se pri izradi plana razvoja prenosne mreže uradinacionalna analiza adekvatnosti proizvodnje i prenosnog sistema za očekivani razvoj potrošnje i razmene električne energije sa drugim operatorima prenosnih sistema;
* uvođenje obaveze izrade implementacionog plana u slučaju da se u okviru nacionalne analize adekvatnosti, koja je sastavni deo plana razvoja prenosnog sistema, utvrdi neadekvatnost proizvodnog sistema za zadovoljenje potrošnje u vremenskom periodu za koji se analiza radi;
* uvođenje obaveze za izradu i usvajanje izveštaja o sprovođenju implementacionog plana;
* uvođenje pravila za raspodelu prenosnog kapaciteta između zona trgovanja na dugoročnim tržištima;
* uvođenje pravila za raspodelu prenosnog kapaciteta između zona trgovanja i upravljanje zagušenjima na tržištima za dan unapred i unutardnevnog tržišta;
* uvođenje pravila za rad međusobno povezanih prenosnih sistema električne energije;
* uvođenje mrežnih pravila za poremećeni rad i ponovno uspostavljanje elektroenergetskih sistema;
* uređivanje balansnog tržišta električne energije;
* uvođenje novih učesnika na tržištu;
* uvođenje novih energetskih delatnosti;
* uvođenje pojma energetskog siromaštva;
* uvođenje novih kategorija kupaca;
* uvođenje instituta energetske zajednice građana;
* detaljnije razrađene odredbe oko skladišta i agregiranja električne energije;
* uvođenje opštih pravila za organizaciju elektroenergetskog sektora;
* uvođenje prava na ugovor sa promenljivom cenom;
* stvaranje uslova za obezbeđivanje sigurnog snabdevanja tržišta Republike Srbije energijom i energentima;
* stvaranje uslova za efikasno funkcionisanje organizovanog tržišta električne energije, povezivanje dan-unapred tržišta i povezivanje unutardnevnog tržišta na nivou regiona i EU;
* stvaranje uslova za efikasno funkcionisanje tržišta električne energije;
* zaštita svih kategorija kupaca;
* dopuna nadležnosti Agencije za energetiku Republike Srbije i energetskih subjekata;
* sertifikacija operatora skladišta prirodnog gasa;
* priprema i sprovođenje Programa razvoja mirnodopske primene nuklearne energije;
* uvođenje sertifikacije instalatera postrojenja koja  koriste obnovljive izvore energije

**3. Razmatrane mogućnosti da se problem reši bez donošenja zakona i zašto je donošenje zakona najbolji način rešavanja problema**

Predlog zakona je jedini efikasan način da se prenesu propisi EU za koje postoji obaveza prenošenja iz Ugovorao osnivanju Energetske zajednice. Bez Predloga zakona nije moguće rešiti gore navedeno prenošenje odnosno ispunjenje obaveze koja proizlazi iz potvrđenih međunarodnih ugovora.

**III. OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA**

Članom 1. Predloga zakona izvršena je dopuna u članu 1.

Članom 2. vrše se izmene u članu 2. Zakona o energetici i dopune značenja pojedinih izraza i dodaju novi pojmovi kojima je određeno značenje izraza u tom zakonu.

Članom 3. izvršena je izmena u članu 8a stav 2. tačka 2) podtačka (3).

Članom 4. dodaju se novi čl. 8v i 8g koji se odnose na Strategiju razvoja i upotrebu vodonika i na Strategiju razvoja proizvodnje i upotrebe toplotne energije.

Članom 5. izvršena je dopuna u članu 9. stav 2. koja se odnosi na učešće operatora prenosnog sistema u izradi regionalnog plana ulaganja.

Članom 6. dodaje se novi član 9a koji se odnosi na pojam energetskog siromaštva.

Članom 7. dodaju se čl. 10a i 10b koji obrađuju pitanje sigurnosti snabdevanja i standard pouzdanosti sistema.

Članom 8. dopunjen je sadržaj Izveštaja o sigurnosti snabdevanja električnom energijom iz člana 11. stav 2.

Članom 9. dodaju se čl. 11a-11l koji se odnose na spremnost na rizike u elektroenergetskom sistemu, procenu rizika, identifikaciju elektroenergetskih kriznh scenarija, plan spremnosti na rizike, rano upozorenje i proglašenje elektroenergetske krize, saradnju i pomoć između država, mere u slučaju ugrožene sigurnosti snabdevanja ili poremećaja u radu energetskog sistema, usklađenost sa tržišnim pravilima, naknadnu evaluaciju i postupanje s poverljivim informacijama.

Članom 10. izvršena je dopuna u članu 12.

Članom 11. menja se član 15a koji se odnosi na Projekte od posebnog značaja.

Članom 12. vrši se izmena i dopuna člana 16 dodavanjem energetske delatnosti: agregiranje.

Članom 13. izvršena je izmena i dopuna člana 19. koji se odnosi na licencu za obavljanje energetskih delatnosti.

Članom 14. izvršena je izmena tačke 2) i brisanje tačke 2a) u članu 21. stav 1. koji se odnosi na energetske delatnosti za čije obavljanje nije potrebna licenca.

Članom 15. izvršena je izmena u članu 22. stav 6.

Čl.16. do 22. vrše se izmene važećih odredaba zakona (u čl. 25, 30, 33, 34, 35, 35a, 35b, 35d, 35e i 36).

Članom 23. dodaju se čl. 36a-36v kojima se uređuje direktni vod.

Čl. 24. do 33. vrše se izmene važećih odredaba zakona (u čl. 37a, 41, 50, 51, 52, 53, 54, 55, 56, 57).

Članom 34. menjaju se naziv i član 58, koji se odnosi na izricanje mera i sankcija.

Članom 35. dodaje se član 58a koji se odnosi na prijave nezakonitosti i nepravilnosti.

Članom 36. dodaju se čl. 59a i 59b koji se odnose na izricanje novčane kazne i kriterijuma za izricanje mera i sankcija.

Čl. 37. do 50. vrše se izmene i dopune važećih odredaba zakona ( u čl. 64, 64a, 64ž, 88, 89, 92, 93a, 94, 103, 107, 109, 110, 111 i 112).

Članom 51. dodaju se čl.112a-112v koji se odnose na mehanizme za obezbeđenje kapaciteta, osnovne principe mehanizama za obezbeđenje kapaciteta i prekogranično učešće u mehanizmima za obezbeđenje kapaciteta.

Članom 52. dodaje se član 114a.

Čl. 53. do 58. vrše se izmene važećih odredaba zakona (u čl. 116, 117, 118, 119, 121 126a).

Članom 59. dodaje se novi član 126b.

Članom 60. menja se član 136.

Članom 61. dodaju se novi članovi 137a i 137b koji se odnose na usluge fleksibilnosti u distributivnom sistemu i nabavku nefrekventnih pomoćnih usluga.

Članom 62. menja se postojeći član 138.

Članom 63. dodaju se nazivi članova i novi članovi 138a – 138v koji se odnose na pravo na napredno brojilo i konvencionalno brojilo.

Čl. 64. do 66. vrše se izmene važećih odredbi zakona ( u čl. 139, 140 i 141).

Članom 67. dodaju se novi članovi 141a i 141b kojima se dodatno uređuje priključenje objekata na distributivni sistem i propisuje obaveza operatoru distributivnog sistema da donese i redovno ažurira Proceduru za priključenje i objavi je na svojoj internet stranici.

Članom 68. dodaje se član 146a. koji se odnosi na integraciju elektromobilnosti u elektroenergetsku mrežu.

Članom 69. menja se postojeći član 147. koji se odnosi na upis u katastar vodova i nepokretnosti.

Članom 70. dodaju se novi članovi 160a -160v a koji se odnose na redispečing.

Članom 71. dodaje se član 164a koji se odnosi na zone trgovanja.

Članom 72. menja se postojeći član 165. koji se odnosi na principe za raspodelu kapaciteta i upravljanja zagušenjima između zona trgovanja.

Članom 73. dodaju se čl.165a-165v.

Članom 74. dodaje se novi član 167a koji se odnosi na konkurentna, fleksibilna i nediskriminatorna tržišta.

Članom 75. izvršena je izmena postojećeg člana 168. koji se odnosi na tržište električne energije.

Članom 76. dodaju se novi čl. 168a-168đ koji se odnose na principe funkcionisanja tržišta električne energije, principe funcionisanja organizovanog dan-unapred i unutradnevnog tržišta električne energije, trgovinu na organizovanom tržištu za dan unapred i unutardnevnom tržištu, tržište sa terminskom isporukom, tehnička ograničenja za formiranje ponuda na organizovanom tržištu električne energije i vrednost neisporučene električne energije.

Članom 77. briše se tačka 10) u članu 169.

Čl. 78. i 79. u postojećem čl. 171. posle stava 3. dodaju se novi stavovi a u čl. 173. stav 2. vrši se dopuna sa rečju: „agregatora”.

Članom 80. dodaju se novi čl. 173a i 173b koji se odnose na osnovna pravila balansnog tržišta električne energije i nabavku balansnog kapaciteta.

Čl. 81. do 83. vrše se izmene važećih odredaba zakona ( u čl. 174, 174a i 175).

Članom 84. menjaju se nazivi i čl. 183a-183e koji se odnose na NEMO.

Čl. 85. i 86. dodaju se čl. 183ž-183k, koji se odnose na mogućnost donošenja posebnih akata od strane ops i nemo, radi uspostavljanja i funkcionisanja dan unapred i unutardnenog spajanja tržišta, kao i na odredbe, uslove i metodologije u oblasti tržišta električne energije i mišljena, preporuke i odluke ACER.

Čl. 87. i 88. izvršena je izmena i dopuna čl. 186. i 189.

Članom 87. menja se postojeći člana 186 u stavu 3. i dodaju se st. 4. do 6.

Članom 88. se u članu 189. posle stava 3 dodaje stav 4.

Članom 89. dodaju se novi čl. 189a i 189b koji se odnose na ugovor sa promenljivom cenom električne energije i Ugovor o agregiranju.

Čl. 90. i 91. izvršene su izmene i dopune u postojećim čl. 190 i 195.

Članom 92. izvršena je izmena i naziv člana 197. koji se odnosi na promenu snabdevača i agregatora.

Članom 93. dodaju se novi čl.197a i 197b koji se odnose na obračunski period i aplikaciju za poređenje cena električne energije.

Čl. 94. do 99. menjaju se i dopunjuju važeće odredbe ( u čl. 198, 199, 202, 204, 206 i 207).

Članom 100. menjaju se naziv i član 210b, koji se odnosi na vlasništvo na objektima za skladištenje električne energije.

Članom 101. menjaju se naziv i član 210v, koji se odnosi na upravljanje potrošnjom putem agregiranja.

Članom 102. dodaju se novi čl. 210g-210e koji se odnose na aktivnog kupca, energetsku zajednicu građana, obaveze operatora distributivnog sistema, snabdevača i energetske zajednice građana.

Članom 103. brišu se čl. 211, 212 i 213.

Čl. 104 - 106. menjaju se postojeći članovi 214, 217. i 218.

Članom 107. dodaju se čl. 218a i 218b, kojim se uređuje postupanje operatora sistema u vezi sa ozakonjenjem objekta koji se nalaze u zoni zaštite energetskog objekta, odnosno utvrđuje se javni interes za eksproprijaciju, administrativni prenos, nepotpunu eksproprijaciju i privremeno zauzeće nepokretnosti radi, rekonstrukcije, adaptacije, sanacije i održavanja elektroenergetskih objekata operatora prenosnog i distributivnog sistema električne energije.

Članom 108. dodaje se član 265a koji se odnosi na priključenje na distributivni sistem prirodnog gasa.

Članom 109. dodaje se član 272a koji se odnosi na obavezu energetskih subjekata koji obavljaju delatnost transporta i upravljanja transportnim sistemom za prirodni gas i distribucije i upravljanja distributivnim sistemom za prirodni gas da ministarstvu dostavljaju određene podatke.

Čl. 110. do 113. vrše se izmene i dopune u postojećim čl. 281, 300, 324 i 345).

Članom 114. dodaje se poglavlje XIIa pod nazivom Nuklearna energija i čl. 365a-365v koji se odnose na program razvoja nuklearne energije i izvore sredstava potrebnih za realizaciju.

Članom 115. dodaje se poglavlje XIIb pod nazivom Sertifikacija instalatera postrojenja koja koriste obnovljive izvore energije i čl. 365g-365n koji se odnose na obavezu i cilj sertifikacije, principe obuke instalatera, preduslove za obuku instalatera, teoretski deo obuke, pružaoca obuke instalatera, ispit za instalatera, registre, nadzor nad radom i ukidanje ovlašćenja pružaocu obuke instalatera, izdavanje i produženje sertifikata, ukidanje sertifikata, obaveze sertifikovanog instalatera i produženje važnosti sertifikata.

Čl. 116. do 121. izvršene su izmene i dopune u čl. 372, 378, 380, 389, 390 i 391.

Članom 122. dodaju se naziv člana i član 391a, koji se odnosi na novčane kazne koje izriče Agencija.

Čl. 123. do 130. uređuju se rokovi za donošenje podzakonskih akata i izvršenje ostalih propisanih obaveza.

Čl. 131. do 133. uređuje se primena pojedinih odredaba zakona i stupanje na snagu zakona.

**IV.** **PROCENA FINANSIJSKIH SREDSTAVA POTREBNIH ZA SPROVOĐENjE ZAKONA**

Sredstva za sprovođenje Zakona biće obezbeđena u okviru odobrenih limita Ministarstva rudarstva i energetike.